Breidabolstadus
Breidabolstadus (Islandice Breiðabólstaður) est fundus Fliotshlidae in australi Islandia situs. Iamdudum ibi ecclesia est, in qua multi sacerdotes clarissimi operam dederunt, ex quibus nonnulli postea etiam episcopi evaserunt. Ormus Ioannis filius Breidabolstadi habitavit, qua de causa saepe Breidabolstadensis appellatus est. Cuius filia Hallveiga quoque ibi vixit cum marito Biörne Thorvaldi filio Haukadalensi, fratre consanguineo Gissuris Thorvaldi filii. Biörn Breidabolstadi die 17 Iunii 1221 Oddveriorum impetu occisus est. Ionas Ogmundi filius, primus episcopus Holensis, et Ogmundus Pauli filius (mortuus anno 1541) Breidabolstadi sacerdotes fuerant, antequam episcopi facti sunt. Alii sacerdotes Breidabolstadenses fuerunt Hognius Sigurdi filius, Skulius Gislai filius, qui et fabularum collector fuit, et Thomas Saemundi filius, is qui acta diurna nomine Fjölnir edidit et monumentum Breidabolstadi habet. Prima ecclesia Breidabolstadensis saeculo 11 aedificata est; ea autem, quae nunc est, anno 1912 consecrata est. Quam Rognvaldus Olai filius delineaverat.